Onsdag tegner til at blive endnu en flot efterårsdag i det nordjyske. Dagen begynder med en tåget og diset morgen, noget, der måske kan genere i morgentrafikken, men i løbet af formiddagen klarer det op, så det meste af landsdelen får solen at se. De cirka 12 graders varme fra morgenstunden stiger til 18-19 grader i det centrale og sydlige Nordjylland. I Thy og i det nordligste Vendsyssel vil det dog blive lidt køligere. Dermed fortsætter altså stimen af varme oktoberdage i Nordjylland - en varme, der skyldes den sydlige vind, som bringer lunere temperaturer op til os sydfra. Onsdag ser dog ud til at blive den sidste dag i rækken med usædvanlig varme for årstiden. Torsdag falder temperaturen til cirka 13 grader, og frem mod weekenden vil det gradvist begynde at blæse mere. Solen skulle der dog være rigelig chance for at kunne nyde resten af efterårsferien.

Referat:
Onsdag bliver endnu en flot og usædvanligt varm efterårsdag. Resten af ferien vil det dog blive noget køligere.